Coligny-moordsaak: Dís wat gebeur het, sê beskuldigde | Maroela Media
Phillip Schutte en Pieter Doorewaard Foto: ANA
Phillip Schutte, een van die Coligny-mans wat aangekla word van die moord op die tienerseun, Matlhomola Mosweu, het Dinsdag aan die hooggeregshof in Mahikeng in Noordwes gesê die rede hoekom hulle Mosweu agterop die bakkie laat sit het, was omdat hy sy samewerking gegee het.
Schutte (34) het getuig in die verhoor van hom en sy medebeskuldigde, Pieter Doorewaard (26), wat daarvan beskuldig word dat hulle op 20 April 2017 na bewering vir Mosweu (16) van 'n bewegende bakkie af gestamp of gegooi het en dat hy weens dié val gesterf het. Die staat beweer dit het gebeur nadat die twee mans Mosweu betrap het waar hy sonneblomme-koppe uit hul werkgewer, Pieter Karsten, se landerye steel.
Karsten is Dooreward se oom.
Schutte het Dinsdag aan die hof gesê die bakkie was 'n enkelkajuit en daar was dus nie plek vir Mosweu in die kajuit van die bakkie nie. "Hy moes dus agterop die bakkie sit," het hy gesê. Hy het gesê Mosweu het ook sy samewerking gegee en daarom het hulle nie omgegee dat hy agterop die bakkie sit nie.
"Hy het vrywilliglik uit die mielieveld na ons toe gekom, self op die bakkie geklim en Pieter het vir hom gesê om in die middel van die bak te sit eerder as op die rand van die bak," het Schutte gesê.
Pieter Smit, Schutte se regsverteenwoordiger, het gevra hoekom hy nie saam met Mosweu agterop die bakkie gesit het nie en hy het geantwoord hy het nie gedink Mosweu sou probeer vlug nie.
Schutte het in sy getuienis gesê toe hulle die seuns in die landerye betrap en gevra het wat hulle doen, het hulle die sonneblom-koppe laat val en in verskillende rigtings laat spat. Mosweu het in die mielielandery ingehardloop, terwyl 'n ander seun terug in die sonneblomland ingehardloop het.
Doorewaard en Schutte het omgedraai en Mosweu gesien waar hy ongeveer 25 m in die mielieveld was. Dooreward het hom geroep en hy het na hulle gestap. Toe hy deur 'n draadheining probeer klim, het sy klere vasgehaak en Doorewaard het gaan help om hom los te maak. Die twee het toe saam na die bakkie gestap en Doorewaard het vir Mosweu gesê om agterop te klim.
Volgens Schutte was hulle op pad na die Coligny-polisiestasie toe hy in die linkerspieëltjie van die voertuig 'n beweging in die stof agter die voertuig gesien het. Hy het op die bak gekyk en gesien Mosweu is nie daar nie.
"Ek het geskree dat die seun gespring het," het hy gesê en bygevoeg hy het nie self gesien hoe Mosweu uit die bakkie, wat 60 km/h gery het, gespring het nie.
Hy het aanvaar Mosweu moes gespring het, want daar is geen ander manier dat hy van die bakkie af kon geval het nie.
Hulle het stilgehou en Mosweu beseer op die pad aangetref. Schutte sê hulle het op hul selfone gesoek vir nooddienste se nommers, maar nie die besonderhede gehad nie.
Schutte het getuig hulle het twee mense uit die Scotland- informele nedersetting sien kom en vir hulle gevra om by Mosweu te bly terwyl hulle die voorval by die polisiestasie gaan aanmeld en beamptes vra om 'n ambulans te stuur.
Schutte het gesê Mosweu het nie bang of bekommerd gelyk toe hy agterop die bakkie geklim het nie. Hy kon dus nie voorsien dat die seun uit die bewegende bakkie sou spring nie.
Coligny Coligny-moordsaak In die nuus Noordwes
Maroela julle skryf die hele tyd die seun was agter op die bakkie. Hoe spring n mens agter UIT die bakkie en nie AF van die bakkie af nie, hierdie twee woorde bly n reuse verskil maak aan die persepsie wat geskep word vir die publiek van was die seun IN die bakkie van waar hy dan sou kon UIT gespring het, of as hy AGTER op die bakkie was waarvan hy dus sou kon AF gespring het. Net n voorstel om onduidelikheid te voorkom.
Hierdie klink soos die waarheid. Gooi nou asb die saak uit en vra die twee manne omverskoning. Net omdat daar betogings was moet hulle nou skuldig wees. Wat n grap is ons regstesel nie nou nie.
Waarheid, die feit dat hierdie kinders besig was met n misdaad is nou nerens meer ter sprake nie. Betreding, diefstal en vlug van die gereg is alles nou vergete. Die beskuldigdes se storie klink beslis geloofwaardig, maar hulle sal nie die eerste wees wat onskuldig gevonnis word nie en ook nie die laaste nie. Ek hoop vir n wonderwerk vir hulle.
Dis waar, ek het al n paar tieners en honde waarmee hul gejag het, polisiestasie toe gevat. As boer is jou hande afgekap en kan jy niks anders doen in so geval nie.